Metsola: Rohkeutta ja toivoa Ukrainan kansalle 


Arvoisa Ruslan, 

arvoisat urheat soturit, 
arvoisat veljet ja sisaret 


Kiitos, että kutsuitte minut Kiovaan puhumaan Radalle. Minulle on kunnia olla täällä 
kanssanne, arvoisat eurooppalaiset parlamentaarikot. Mutta ennen kaikkea minulla on 
velvollisuus olla täällä. Minun pitää täyttää tämä velvollisuus. Se on vastuuni teitä 
eturintamassa olevia kohtaan. Haluan näyttää maailmalle, että jopa sodan pimeydessä 
parlamentaarinen demokratia tuo valoa. 


Edustan täällä Euroopan parlamenttia, Euroopan kansalaisia. Tahdon kertoa teille: me 
olemme kanssanne. Niin hyvinä kuin huonoinakin aikoina olemme kanssanne. 


Kauheina viime kuukausina ympäri maailmaa on nähty kuvia tuhosta, kuolemasta, viattomien 
ihmisten kärsimyksistä, naisista ja lapsista, jotka ovat joutuneet jättämään kotinsa ja 
elämänsä. 


Mutta Eurooppa ja maailma ovat myös nähneet rohkeutenne ja ukrainalaisten perheiden 
vastarinnan. Käärmesaaren sankarit tunnetaan kaikkialla maailmassa. Mariupolin uljaat 
soturit tulevat inspiroimaan meitä vielä monien sukupolvien ajan. 


Ja epäilemättä piakkoin näemme, kuinka toivo voittaa pelon. Näytätte maailmalle, ettei teitä 
pelota mikään eivätkä pommit koskaan murskaa ylpeyttä eivätkä koskaan hävitä ihmisarvoa. 


EU ja maailma ovat nähneet, että te puolustatte maatanne. Mutta ette taistele ainoastaan 
suojellaksenne kotejanne ja maatanne. Te taistelette sen puolesta, mihin me kaikki uskomme: 
vapauden, demokratian ja oikeusvaltion puolesta. Täällä Ukrainassa nämä arvot eivät ole 
pelkkiä iskulauseita. Niiden vuoksi taistellaan, koska te tiedätte, että ilman niitä, ei ole mitään 
muuta. 


Euroopan unioni luotiin yhdistämään Euroopan kansallisvaltioiden kohtalot, jotta ne eivät 
enää joutuisi sellaisiin konflikteihin, jotka alle 30 vuodessa johtivat kahteen maailmansotaan. 
Euroopan unioni on rauhan hanke. Mutta ennen kaikkea se on vapauden hanke. 


Haluan sanoa, että Ukraina on Eurooppaa. 


Elämme surullisia ja järkyttäviä aikoja. Niin moni ukrainalainen on menettänyt henkensä. 
Olette menettäneet perheenjäseniä, sukulaisia ja ystäviä. Te kaikki olette ajatuksissamme. 
Uskokaa minua, kun sanon, että Euroopan parlamentti, EU ja Euroopan kansalaiset seisovat 
Ukrainan rinnalla. 


Sanat voivat inspiroida. Sanoilla voi joskus muuttaa maailmaa. Mutta maailma tarvitsee myös 
tekoja. Maailma tarvitsee myös myötätuntoa. Tuon teille tuen ja toivon sanoman. Emme 
hylkää Ukrainaa emmekä koskaan sorru varomattomuuteen. 


Mariupol on kaupunki, jossa en ole koskaan käynyt. Silti sen kaupungin nimeä en tule 
koskaan unohtamaan. Synnytysosaston pommittaminen ja lasten tappaminen ovat tekoja, 


joiden häpeällisyys ei unohdu koskaan. Ne ovat epäinhimillisiä tekoja. Niissä kiteytyy sen 
uhan luonne, jota vastaan puolustaudutte. Emme ikinä unohda, mitä siellä tapahtui. Ikinä. 


Lupaan teille nyt kolme asiaa. 


Ensinnäkin hyökkäys maahanne vie Venäjän suoraan yhteenottoon Euroopan, kansainvälisen 
yhteisön ja sääntöihin perustuvan maailmanjärjestyksen kanssa. Emme anna Putinin toimia 
näin panematta vastaan. Tarvitsemme enemmän ja kovempia pakotteita. Asetamme 
vastuuhenkilöt tilille siitä, mitä he ovat täällä tehneet. 


Toiseksi Euroopan unioni tunnustaa Ukrainan EU-pyrkimykset ja tavoitteen tulla jäsenyyttä 
hakevaksi ehdokasmaaksi. Seison tässä edessänne sanoakseni, että voitte luottaa minuun. 
Voitte luottaa Euroopan parlamenttiin. Se auttaa maatanne saavuttamaan tämän päämäärän. 
Tiedämme, että tämän vuoksi on vuodatettu verta. Emme petä luottamustanne. 


Tiedämme paremmin kuin koskaan, että Ukrainan päämääränä on Euroopan unioni. 
Vastaamme rehellisesti ja annamme toivoa. Kukin maa kulkee omaa tietään, mutta Ukrainan 
EU-tulevaisuudesta ei pitäisi ikinä olla epävarmuutta. 


Kolmanneksi pidämme huolta perheistänne, jotka ovat joutuneet pakenemaan, kunnes he 
voivat turvallisesti palata koteihinsa ja rakentaa uudelleen elämänsä. Autamme teitä 
rakentamaan uudelleen suuret ja pienet kaupunkinne, kun tämä laiton, provosoimaton ja 
perusteeton hyökkäys on ohi. Olemme jo tarjonneet taloudellista, sotilaallista ja 
humanitaarista apua. Autamme jatkossakin, yhä enemmän. Perustamme Ukrainan 
solidaarisuusrahaston. Pidämme jälleenrakennusta varten kansainvälisen avunantajien 
konferenssin. Hyökkäys kotimaahanne on muuttanut kaiken. Te ette tätä hyökkäystä 
pyytäneet. ettekä sitä provosoineet. Ette pyrkineet yhteenottoon, mutta olette nousseet 
tapahtumien tasalle. Tämä on merkki kansan suuruudesta, teidän rohkeudestanne, luonteenne 
lujuudesta. 


Kehotan Euroopan unionia tarttumaan tähän hetkeen yhtä vahvasti, sillä meidän on nyt oltava 
valmiita tekemään kaikkemme. 


Sääntöihin perustuva maailmanjärjestys on yhä vahva. Putin arvioi väärin paitsi maanne 
rohkeuden ja vastarinnan myös demokraattisen järjestyksen voiman. Hän oli täysin väärässä 
pitäessään keskustelujamme heikkoutena. Se on tullut hänelle ennennäkemättömän kalliiksi. 
Pakotteemme tekevät kipeää, ja niitä on asetettava lisää. 


Ukrainasta on paennut miljoonia naisia ja miehiä. Miljoonat ovat joutuneet siirtymään maan 
sisällä. Heidän odotetaan löytävän tiensä muihin Euroopan maihin. Meidän pitää olla 
valmiita. Mutta ennen kaikkea tahdomme tehdä kaiken tarvittavan, jotta voimme tarjota 
tulevaisuuden vailla pelkoa rajoillemme saapuville ihmisille. Tahtomme on vankkumaton 
eikä koskaan hiivu. 


Näytämme, että Euroopan kasvoista kuvastuu yhä, että sydämemme ja kotimme ovat 
avoinna. Ne ilmentävät kouriintuntuvasti eurooppalaista malliamme: myötätuntoa 
yhdistettynä vahvuuteen. 


Meidän pitää tehostaa pyrkimyksiämme vähentää riippuvuuttamme Venäjän energiasta. 
Haluan kokea sen hetken, kun Euroopan energiahuolto on täysin vapaa ja turvattu. 


Tässä kriisitilanteessa pitää muistaa, että energia on — ja on aina ollut — poliittista. Venäjä on 
ymmärtänyt tämän jo vuosia. Mutta niin olette tekin. 


Euroopan päämääränä pitää olla tulevaisuus ilman Venäjän kaasua. Täysin ilman Venäjän 
kaasua. Tavoite on kunnianhimoinen mutta välttämätön. 


Lähtökohtana on, että meidän ei pitäisi Venäjän energiaa käyttämällä rahoittaa epäsuorasti 
pommeja, jotka osuvat taloihinne. Pyrimme toimimaan nopeammin, jotta voimme taata, että 
tämä tapahtuu mahdollisimman nopeasti. 


Vielä pari sanaa tämänhetkisestä informaatiosodasta. Meidän pitää vahvistaa 
kyberpuolustusta mutta myös torjua väitteitä, joiden mukaan Putinia vastustava Eurooppa 
olisi Venäjän vastainen. Venäläiset nousevat Putinia vastaan sankoin joukoin vankilaan 
joutumisen uhalla. He ovat historian oikealla puolella. He ovat puolellamme. 


Lopuksi lainaan Jonathan Sacksia, joka sanoi: ”Pelkoa on vaikea voittaa toivon nimissä. 
Siihen tarvitaan valtavaa rohkeutta. Kun tuhovoimamme kasvaa vieläkin suuremmaksi, 


tarvitsemme tuota rohkeutta entistä enemmän.” 


Kansallisrunoilijanne Taras Ševtšenko on sanonut: ”Jatkakaa taistelua, voitatte varmasti.” 
Teillä on tuota rohkeutta. 


Ukrainalla on rohkeutta. 
Olemme kanssanne tänään. Olemme kanssanne huomenna. Emme koskaan lähde rinnaltanne. 


Slava Ukraini. 


